ai4bharat/Pralekha huggingface dataset:
स्वास्थ्य एवं परिवार कल्याण मंत्रालय
कोरोना से होने वाली मौतों की संख्या में लगातार गिरावट; पिछले 12 दिनों से प्रतिदिन होने वाली मौतों की संख्या 300 से नीचे रही
कुल सक्रिय मामलों की संख्या 2.19 प्रतिशत की गिरावट के साथ 2.27 लाख पर आई
ब्रिटेन से आए नए म्यूटेंट स्ट्रेन के कुल 71 मामले सामने आए
कोरोना महामारी से देश में होने वाली मौतों की संख्या में लगातार कमी आ रही है। पिछले 12 दिनों में प्रतिदिन होने वाली मौतों की संख्या 300 से नीचे दर्ज की गई है।
महामारी पर काबू पाने की प्रभावी रणनीति – पहचान करना, ट्रैक करना, विस्तृत और जोर-शोर से परीक्षण कराने के साथ ही मानकीकृत क्लीनिकल प्रबंधन प्रोटोकॉल – के चलते मौतों की संख्या को कम करना सुनिश्चित किया जा सका है।
राज्यों/केन्द्र शासित प्रदेशों की सरकारों द्वारा इस रणनीति के प्रभावी अनुपालन के फलस्वरूप रोगियों की तत्काल पहचान, उन्हें तत्काल आइसलेशन में भेजा जाना और अस्पतालों में भर्ती मरीजों के समय पर क्लीनिकल प्रबंधन से यह सफलता मिली है।
पिछले सात दिनों में देश में प्रति 10 लाख की आबादी पर सिर्फ एक मौत दर्ज की गई है। यह उपलब्धि केन्द्र सरकार की प्रभावी कोविड प्रबंधन एवं प्रतिक्रिया नीति के चलते हासिल हुई है।
एक अन्य उपलब्धि के तौर पर, देश में कुल सक्रिय मामलों की संख्या में लगातार कमी आ रही है। इस समय देश में कुल सक्रिय मामलों की संख्या 2,27,546 है। कुल पॉजिटिव मामलों में सक्रिय मामलों की हिस्सेदारी में भी कमी आई है और यह 2.2 प्रतिशत से नीचे  आ गई है।
प्रतिदिन ठीक हो रहे मरीजों की संख्या प्रतिदिन सामने आ रहे नए मामलों की संख्या से अधिक हो रही है और इस तरह सक्रिय मामलों में गिरावट का रुख जारी है। पिछले 24 घंटों में ठीक हुए नए मरीजों की संख्या 21,314 हो गई है। इस तरह पिछले 24 घंटों में दर्ज कुल सक्रिय मामलों की संख्या में 3,490 की गिरावट आई है।
हाल के दिनों में देश में प्रतिदिन सामने आ रहे मामलों की संख्या 20,000 से नीचे रही है। पिछले 24 घंटों में 18,088 नए मामले दर्ज किए गए हैं।
देश में पिछले सात दिनों में प्रति 10 लाख की आबादी पर 96 नए मामले दर्ज किए गए हैं। ब्राजील, रूस, फ्रांस, इटली, अमेरिका और ब्रिटेन में ऐसे मामलों की संख्या बहुत अधिक है।
देश में आज की तिथि पर ठीक हुए मामलों की कुल संख्या बढ़कर 1 करोड़ के करीब पहुंच गई और वह 99,97,272 है। ठीक हो रहे मरीजों की संख्या प्रतिदिन सामने आने वाले नए मामलों की संख्या से बढ़ रही है और रिकवरी दर 96.36 प्रतिशत हो गई है।
नए ठीक हुए रोगियों की संख्या का 76.48 प्रतिशत 10 राज्यों/केन्द्र शासित प्रदेशों में हैं।
पिछले 24 घंटों में केरल में एक दिन में कोविड के सबसे अधिक रोगी 4,922 ठीक हुए हैं, महाराष्ट्र में प्रतिदिन 2,828 और छत्तीसगढ़ में 1,651 रोगी ठीक हुए हैं।
नए सामने आए कुल मामलों में से 79.05 प्रतिशत मामले 10 राज्यों/केन्द्र शासित प्रदेशों से हैं।
केरल में पिछले 24 घंटों में 5,615 नए मामले दर्ज किए गए हैं। महाराष्ट्र में कल 3,160 और छत्तीसगढ़ में 1,021 मामले दर्ज किए गए।
पिछले 24 घंटों में कुल 264 मौतें हुई हैं जिनमें से 73.48 प्रतिशत मौतें 10 राज्यों/केन्द्र शासित प्रदेशों में हुई हैं।
नई मौतों में से 24.24 प्रतिशत यानी 64 मौतें महाराष्ट्र में दर्ज की गई हैं। छत्तीसगढ़ में 25और केरल में 24 मौतें दर्ज की गई हैं।
देश में 71 ऐसे रोगियों की पहचान की गई है जो पहले पहल ब्रिटेन में पाए गए नोवल कोरोना वायरस के नए म्यूटेंट स्ट्रेन से संक्रमित हुए हैं।
संस्कृति मंत्रालय
श्रीमती मीनाक्षी लेखी ने आज नई दिल्ली में स्वतंत्रता के 75वें वर्ष के लिए 75-दिन के काउंटडाउन की शुरुआत की
आजादी का अमृत महोत्सव उन सभी का उत्सव मनाने के लिए है, जिन पर प्रत्येक भारतीय को गर्व होना चाहिए: श्रीमती मीनाक्षी लेखी
75 दिनों के काउंटडाउन को दिखाने के लिए सेंट्रल पार्क में एक विशाल स्क्रीन लगायी गयी है
केन्द्रीय संस्कृति और विदेश राज्य मंत्री श्रीमती मीनाक्षी लेखी ने आज नई दिल्ली में स्वतंत्रता के 75वें वर्ष के लिए 75-दिन के काउंटडाउन की शुरुआत की। कार्यक्रम सेंट्रल पार्क, कनॉट प्लेस, नई दिल्ली में शाम 6 बजे आयोजित किया गया। इस अवसर पर संस्कृति मंत्रालय के सचिव श्री गोविंद मोहन, एनडीएमसी की सचिव सुश्री ईशा खोसला, संस्कृति मंत्रालय तथा नई दिल्ली नगर परिषद के वरिष्ठ अधिकारीगण एवं आम लोग समारोह में शामिल हुए।
इस अवसर पर श्रीमती मीनाक्षी लेखी ने कहा कि आजादी का अमृत महोत्सव हर उस चीज का उत्सव मनाने के लिए है, जो भारत में अच्छा है, ऐसी सभी चीज़ें जिस पर प्रत्येक भारतीय को गर्व होना चाहिए और वह सब कुछ जो भारत की ‘विविधता में एकता’ को दर्शाता है।
उन्होंने यह भी कहा कि जब भारत स्वतंत्रता के 75 साल पूरे करेगा, तो आज़ादी के लिए अपने जीवन का बलिदान देने वाले स्वतंत्रता सेनानियों और जिन्होंने भारत को स्वतंत्र रखने में योगदान दिया, उन सभी को हमें मार्गदर्शक के रूप में देखना चाहिए।
उन्होंने यह भी कहा कि आज देश के लिए जीने और इसके विकास के लिए काम करने की जरूरत है।
प्रसिद्ध गायिका डॉ. सुकृति माथुर ने देशभक्ति के गीतों की प्रस्तुति दी।
पालिका बाजार के सामने सेंट्रल पार्क में एक विशाल स्क्रीन स्थापित की गई है, जहाँ हर दिन हजारों की संख्या में लोग आते हैं। इस स्क्रीन पर 1 जून 2022 से 15 अगस्त, 2022 तक 75 दिनों का काउंटडाउन दिखाया जायेगा। स्क्रीन पर गुमनाम नायकों की कहानियां भी दिखाई जाएंगी। इससे हमारे देश में, संस्कृति और देश के प्रति गर्व की भावना पैदा होगी और जनभागीदारी की दिशा में लोगों को एक साथ लायेगी, जैसा कि प्रधानमंत्री श्री नरेन्द्र मोदी ने आह्वान किया था। प्रधानमंत्री ने इससे पहले 12 मार्च, 2021 को स्वतंत्रता के 75वें वर्ष के लिए 75-सप्ताह के काउंटडाउन की शुरुआत की थी।
एमजी/एमए/जेके
(Visitor Counter : 302
संस्कृति मंत्रालय
केंद्रीय संस्कृति और पर्यटन मंत्री श्री जी. किशन रेड्डी और संस्कृति राज्य मंत्री श्रीमती मीनाक्षी लेखी ने भारत के राष्ट्रीय अभिलेखागार का दौरा किया
आजादी का अमृत महोत्सव के संदर्भ में, एनएआई का प्राथमिकता के आधार पर स्वतंत्रता सेनानियों के जीवन और संघर्ष के रिकॉर्ड को डिजिटाइज करने का प्रस्ताव है: श्री जी किशन रेड्डी
केंद्रीय संस्कृति और पर्यटन मंत्री श्री जी. किशन रेड्डी ने आज केंद्रीय संस्कृति राज्य मंत्री श्रीमती मीनाक्षी लेखी के साथ नई दिल्ली में जनपथ पर भारत के राष्ट्रीय अभिलेखागार का दौरा किया। दोनों मंत्रियों ने अपने दौरे पर संस्कृति मंत्रालय के सचिव, श्री राघवेंद्र सिंह, और भारत के राष्ट्रीय अभिलेखागार के महानिदेशक, श्री चंदन सिन्हा तथा अन्य अधिकारियों की उपस्थिति में रिकॉर्ड प्रबंधन, संरक्षण और डिजिटलीकरण गतिविधियों का भी जायजा लिया।
संस्कृति मंत्री ने अनुसंधान कक्ष, पुराने भंडार, संरक्षण कक्ष, अभिलेखागार के पुराने भवन आदि का दौरा किया और कहा कि उन्हें भारत सरकार के गैर-वर्तमान अभिलेखों के सबसे समृद्ध और उत्तम संग्रहों में से एक को देखने का अवसर मिला है, जो भारत के गौरवशाली इतिहास और संस्कृति के लिए वसीयतनामा है।
श्री रेड्डी ने कहा कि राष्ट्रीय अभिलेखागार दुनिया में अभिलेखागार के सबसे बड़े और प्रतिष्ठित केंद्रों में से एक है और इसमें 800 मिलियन पृष्ठों के साथ ही 5.7 मिलियन फाइलों और 1.2 लाख मानचित्रों का रिकॉर्ड है। उन्होंने कहा कि भविष्य की पीढ़ियों के लिए इस रिकॉर्ड को संरक्षित करना महत्वपूर्ण है। श्री रेड्डी ने भारत सरकार के महत्वपूर्ण समझौतों, विदेशी संधियों और राष्ट्रपिता महात्मा गांधी के व्यक्तित्व और कार्यों से संबंधित दस्तावेजों और बौद्ध संस्कृति से संबंधित दस्तावेजों के संरक्षण कार्य की सराहना की, जिसे राष्ट्रीय अभिलेखागार द्वारा भी अच्छी तरह से किया गया है।
श्री रेड्डी ने आगे कहा कि इन अभिलेखों के डिजिटलीकरण का कार्य हो रहा है और आजादी के 75 वर्ष पूरे होने के उपलक्ष्य में मनाए जा रहे 'आजादी का अमृत महोत्सव' के संदर्भ में कार्य में तेजी लाई जाएगी। यह एक वृहत परियोजना है ताकि देश और दुनिया के लोग आसानी से अभिलेखीय सामग्री तक पहुंच सकें जो रिकॉर्ड पोर्टल पर उपलब्ध होगी। उन्होंने कहा कि यह शैक्षिक मूल्य के साथ-साथ जागरूकता पैदा करने में भी योगदान देगा।
संस्कृति मंत्री ने आगे बताया कि अमृत महोत्सव के उत्सव के मद्देनजर हमारे स्वतंत्रता सेनानियों के जीवन, संघर्ष और जद्दोजहद से संबंधित रिकॉर्ड को प्राथमिकता के आधार पर डिजिटाइज़ करने का प्रस्ताव है ताकि आने वाली पीढ़ियों को देश की आजादी में बलिदान देने वालों के बारे में पता चल सके।
मीडिया के साथ अपनी बातचीत में, संस्कृति मंत्री ने आश्वासन दिया कि सरकार राष्ट्रीय अभिलेखागार के सभी अभिलेखों की संरक्षक है और सेंट्रल विस्टा पुनर्विकास परियोजना के दौरान उनकी पूरी सुरक्षा सुनिश्चित करेगी।
भारत का राष्ट्रीय अभिलेखागार भारत सरकार के गैर-वर्तमान अभिलेखों का भंडार है और उन्हें प्रशासकों और छात्रों के उपयोग के लिए संरक्षण में रखता है।
वाणिज्य एवं उद्योग मंत्रालय
17वें आसियान-भारत आर्थिक मंत्री परामर्श बैठक का आयोजन हुआ
केन्द्रीय वाणिज्य एवं उद्योग और रेल मंत्री श्री पीयूष गोयल तथा वियतनाम के उद्योग और व्यापार मंत्री श्री त्रान तुआन अन्ह ने 29 अगस्त, 2020 को वर्चुअल रूप में आयोजित 17वें आसियान-भारत आर्थिक मंत्रियों के परामर्श बैठक की सह-अध्यक्षता की। बैठक में सभी 10 आसियान देशों - ब्रुनेई, कंबोडिया, इंडोनेशिया, लाओस, मलेशिया, म्यांमार, फिलीपींस, सिंगापुर, थाईलैंड और वियतनाम के व्यापार मंत्रियों ने भाग लिया। मंत्रियों ने महामारी के आर्थिक प्रभाव को कम करने के लिए सामूहिक कार्यों हेतु अपनी प्रतिबद्धता की पुष्टि की और डब्ल्यूटीओ के नियमों के अनुपालन के तहत क्षेत्र में विशेष रूप से आवश्यक वस्तुओं और दवाओं के प्रवाह के लिए आर्थिक और वित्तीय स्थिरता तथा आपूर्ति श्रृंखला कनेक्टिविटी सुनिश्चित करने का संकल्प लिया।
मंत्रियों की चर्चा आसियान भारत वस्तु व्यापार समझौता की समीक्षा पर केंद्रित रही। मंत्रियों ने दोनों पक्षों के बीच बढ़ते व्यापार संबंधों और मज़बूत होते आर्थिक संबंधों की सराहना की। मंत्रियों के समक्ष आसियान भारत व्यापार परिषद  की रिपोर्ट रखी गई। एआईबीसी रिपोर्ट ने सिफारिश की है कि पारस्परिक लाभ के लिए एआईटीआईजीए की समीक्षा की जाए। भारत और आसियान देशों के मंत्रियों ने वरिष्ठ अधिकारियों को निर्देश दिए कि वे जल्द से जल्द समीक्षा के दायरे को निर्धारित करने के लिए विचार-विमर्श शुरू करें ताकि मुक्त व्यापार समझौते को और अधिक उपयोगकर्ता-अनुकूल,सरल और व्यवसायों के लिए अधिक सुविधाजनक बनाया जा सके। समीक्षा समझौते को समकालीन व्यापार सुविधाजनक अभ्यासों, सुव्यवस्थित सीमा शुल्क और नियामक प्रक्रियाओं के साथ आधुनिक बनाएगी।
चर्चा की शुरुआत करते हुए,श्री गोयल ने कहा कि मुक्त व्यापार समझौते को पारस्परिक रूप से लाभप्रद होना चाहिए,जिसमें सभी पक्षों को फायदा मिले। श्री गोयल ने मूल-स्थान संबंधी प्रावधान के नियमों को मजबूत करने,गैर-टैरिफ बाधाओं को दूर करने की दिशा में काम करने और बेहतर बाजार पहुंच प्रदान करने की आवश्यकता पर बल दिया। मंत्री श्री गोयल ने कहा कि एआईटीआईजीए की समीक्षा में बहुत देरी हो गई है। उन्होंने नवंबर 2020 में होने वाले आसियान-भारत लीडर्स समिट से पहले इसके दायरे को अंतिम रूप देने के लिए आपसी परामर्श करने का अनुरोध किया और कहा कि इस साल के अंत से पहले पूर्ण समीक्षा के लिए प्रक्रिया की शुरूआत हो जानी चाहिए। मंत्री श्री गोयल ने कहा कि भारत और आसियान घनिष्ठ मित्र रहे हैं और यह मित्रता ऐतिहासिक,सांस्कृतिक और पारंपरिक बंधनों के साथ मजबूती से जुडी हुई है तथा यह रिश्ता भारत और आसियान देशों के लोगों की समृद्धि के लिए और मज़बूत होता रहेगा।
भारत ने एआईबीसी को मजबूत करने के लिए सुझाव भी दिए और फोरम ने दोनों पक्षों के बीच संबंधों को मज़बूत करने के लिए इन सुझावों पर विचार करने के लिए सहमति व्यक्त की।
प्रधानमंत्री कार्यालय
प्रधानमंत्री ने देशवासियों से प्रधानमंत्री संग्रहालय का अवलोकन करने का आग्रह किया
प्रधानमंत्री श्री नरेन्द्र मोदी ने देशवासियों से प्रधानमंत्री संग्रहालय का अवलोकन करने का आग्रह किया है।
केंद्रीय पर्यटन, संस्कृति और उत्तर-पूर्व क्षेत्र विकास मंत्री श्री जी. किशन रेड्डी के ट्वीट के प्रत्युत्त” में प्रधानमंत्री ने ट्वीट किया हैः
“@PMSangrahalaya में ध्वनि व प्रकाश प्रदर्शन वहां आने का आनन्द बढ़ा देगा। अवश्य आइये।”
प्रधानमंत्री कार्यालय
प्रधानमंत्री ने मुलायम सिंह यादव के निधन पर श्रद्धांजलि दी
प्रधानमंत्री श्री नरेन्द्र मोदी ने वरिष्ठ राजनीतिज्ञ श्री मुलायम सिंह यादव के निधन पर शोक व्यक्त किया है। प्रधानमंत्री ने कहा कि श्री यादव ने पूरी लगन से लोगों की सेवा की और लोकनायक जेपी और डॉ. लोहिया के आदर्शों को लोकप्रिय बनाने के लिए अपना जीवन समर्पित कर दिया। श्री मोदी ने उस समय का भी स्मरण किया जब श्री यादव रक्षा मंत्री थे और उन्होंने भारत को और मजबूत बनाने की दिशा में कार्य किया। श्री यादव के साथ अपने घनिष्ठ संबंध को याद करते हुए, प्रधानमंत्री ने कहा कि वह हमेशा उनके विचार सुनने के लिए उत्सुक रहते थे और उनकी बैठकों की तस्वीरें भी साझा करते थे। प्रधानमंत्री ने श्री यादव के निधन पर गहरा दुख व्यक्त किया।
ट्वीट्स की एक श्रृंखला में, प्रधानमंत्री ने कहा;
“श्री मुलायम सिंह यादव जी एक उल्लेखनीय व्यक्तित्व थे। उन्हें एक विनम्र और जमीन से जुड़े नेता के रूप में व्यापक रूप से सराहा गया, जो लोगों की समस्याओं के प्रति संवेदनशील थे। उन्होंने लगन से लोगों की सेवा की और लोकनायक जेपी और डॉ. लोहिया के आदर्शों को लोकप्रिय बनाने के लिए अपना जीवन समर्पित कर दिया।
“मुलायम सिंह यादव जी ने उत्तर प्रदेश और राष्ट्रीय राजनीति में स्वयं को स्थापित किया। वह आपातकाल के दौरान लोकतंत्र के लिए एक प्रमुख सिपाही थे। रक्षा मंत्री के रूप में, उन्होंने एक मजबूत भारत के लिए काम किया। उनकी संसदीय कार्यप्रणाली व्यावहारिक थी और वह राष्ट्रीय हित को आगे बढ़ाने पर जोर देते थे।"
“जब हमने अपने-अपने राज्यों के मुख्यमंत्रियों के रूप में कार्य किया, तो मुलायम सिंह यादव जी के साथ मेरी कई बार बातचीत हुई। घनिष्ठता जारी रही और मैं हमेशा उनके विचारों को सुनने के लिए उत्सुक रहता था। उनका निधन मेरे लिए पीड़ादायक है। उनके परिवार और लाखों समर्थकों के प्रति अपनी संवेदना व्यक्त करता हूँ। ॐ शांति।"
प्रधानमंत्री कार्यालय
प्रधानमंत्री ने श्री गुरु गोबिंद सिंह जी को उनके प्रकाश पर्व के अवसर पर नमन किया
प्रधानमंत्री श्री नरेन्द्र मोदी ने श्री गुरु गोबिंद सिंह जी को उनके प्रकाश पर्व के अवसर पर नमन किया।
प्रधानमंत्री ने ट्वीट कियाः
“मैं श्री गुरु गोबिंद सिंह जी को उनके प्रकाश पर्व के पावन अवसर पर शीश नवाता हूं तथा मानवता की सेवा में उनके योगदान का स्मरण करता हूं। उनका अद्वितीय साहस सदैव लोगों को प्रेरित करता रहेगा।”
रक्षा मंत्रालय
आत्मनिर्भर भारत: रक्षा मंत्रालय ने हिंदुस्तान शिपयार्ड लिमिटेड, विशाखापत्तनम में सिंधुकीर्ति पनडुब्बी की सामान्य मरम्मत के लिए 900 करोड़ रुपये से अधिक के अनुबंध पर हस्ताक्षर किए
रक्षा मंत्रालय ने 13 मार्च, 2023 को 'आत्मनिर्भर भारत' हासिल करने और उसे बढ़ावा देने के लिए 934 करोड़ रुपये की कुल लागत से हिंदुस्तान शिपयार्ड लिमिटेड , विशाखापत्तनम में सिंधुकीर्ति पनडुब्बी की सामान्य मरम्मत के एक अनुबंध पर हस्ताक्षर किए। सिंधुकीर्ति थर्ड किलो क्लास डीजल इलेक्ट्रिक पनडुब्बी है। मरम्मत पूरी होने के बाद, सिंधुकीर्ति युद्ध में लड़ने योग्य हो जाएगी और भारतीय नौसेना के सक्रिय पनडुब्बी बेड़े में शामिल हो जाएगी।
पनडुब्बियों के लिए वैकल्पिक मरम्मत सुविधा विकसित करने के लिए इस मरम्मत को ऑफ लोड किया गया है, जो एचएसएल में लाइफ सर्टिफिकेशन के साथ मध्यम मरम्मत करने की दिशा में बढ़ाया गया कदम है। इस परियोजना में 20 से अधिक सूक्ष्म, लघु और मध्यम उद्यम  शामिल हैं और परियोजना की अवधि के दौरान प्रति दिन 1,000 श्रम दिवस के रोजगार का सृजन होगा।..एमजी/एमएस/एआर/आईपीएस/एसएस
(Visitor Counter : 241
संस्कृति मंत्रालय
संस्कृति मंत्रालय कल दिल्ली में सांसदों की 'हर घर तिरंगा' बाइक रैली का आयोजन करेगा
उपराष्ट्रपति, श्री जगदीप धनखड़, रैली को हरी झंडी दिखाएंगे
आजादी का अमृत महोत्सव  के तत्वावधान में 13 अगस्त 2023 से 15 अगस्त 2023 तक पूरे देश में "हर घर तिरंगा" अभियान चलाकर, लोगों को अपने घरों में झंडा फहराने के लिए प्रोत्साहित किया जाएगा।
हर घर तिरंगा अभियान की व्यापक पहुंच सुनिश्चित करने और अधिक से अधिक सार्वजनिक भागीदारी सुनिश्चित करने के लिए, 11 अगस्त 2023 को सुबह 08.00 बजे प्रगति मैदान, नई दिल्ली में सांसदों और मंत्रियों के साथ एक तिरंगा बाइक रैली का आयोजन किया गया है। बाइक रैली को उपराष्ट्रपति श्री जगदीप धनखड़ हरी झंडी दिखाकर रवाना करेंगे। संस्कृति, पर्यटन और उत्तर पूर्वी क्षेत्र विकास मंत्री, श्री जी किशन रेड्डी भी इस अवसर पर उपस्थित रहेंगे।
उपराष्ट्रपति श्री जगदीप धनखड़ द्वारा हरी झंडी दिखाने के बाद, बाइक रैली इंडिया गेट सर्कल पहुंचेगी। रैली इंडिया गेट के एक चक्कर को पूरा कर, कर्तव्य पथ को पार करेगी और मेजर ध्यानचंद स्टेडियम में समाप्त होगी।
'आजादी का अमृत महोत्सव ' प्रगतिशील स्वतंत्र भारत के 75 गौरवशाली वर्षों का स्मरण करने वाला एक सतत उत्सव है। भारत सरकार की इस पहल का उद्देश्य स्वतंत्रता संग्राम और राष्ट्र की उपलब्धियों को प्रकाश में लाना है। 'आजादी का अमृत महोत्सवभारत के लोगों को समर्पित है जिन्होंने देश के विकास और इसकी विकासवादी यात्रा में महत्वपूर्ण भूमिका निभाई है। नागरिकों को अपने घरों में भारतीय राष्ट्रीय ध्वज फहराने के लिए प्रोत्साहित करने के लिए 13 से 15 अगस्त 2022 तक 'हर घर तिरंगा' अभियान शुरू किया गया था। इस अभियान के पीछे का विचार लोगों के दिलों में देशभक्ति की भावना पैदा करना और उन्हें भारत की यात्रा और इस महान राष्ट्र के निर्माण में योगदान देने वालों की याद दिलाना है। पिछले वर्ष, यह अभियान बेहद सफल रहा था जिसमें करोड़ों परिवारों ने अपने घरों में तिरंगा फहराया और छह करोड़ लोगों ने हर घर तिरंगा वेबसाइट पर तिरंगा फहराते हुए सेल्फी अपलोड की।
वेबसाइट - https://harghartiranga.com
https://amritmahotsav.nic.in
सूक्ष्म, लघु एवं मध्यम उद्यम मंत्रालय
केवीआईसी ने गोवा में कई पहलों की शुरूआत की
गोवा में रोजगार के अवसरों के सृजन के उद्देश्य से खादी और ग्रामोद्योग आयोग  तथा गोवा सरकार ने आपसी सहयोग पर सहमति जताई है। हाल ही में गोवा के मुख्यमंत्री श्री प्रमोद सांवत और केवीआईसी के चेयरमैन श्री विनय कुमार सक्सेना ने 160 परिवारों को इलैक्ट्रिक पॉटर व्हील और 50 प्रशिक्षित महिलाओं को नए मॉडल के चरखे वितरित किए। इससे 700 लोगों को प्रत्यक्ष रोजगार मिलेगा। केवीआईसी गोवा में लिज्जत पापड़ की एक इकाई का भी निर्माण कर रहा है, इससे 200 स्थानीय महिलाओं को रोजगार मिलेगा। इलैक्ट्रिक पॉटर की तुलना में पारंपरिक पॉटर व्हील में अधिक श्रम की आवश्यकता होती है और उत्पादन भी कम होता है। केवीआईसी ने इन पहलों के माध्यम से 1000 लोगों को रोजगार प्राप्त हुआ है।
प्राकृतिक सुंदरता के धनी और देशी व विदेशी पर्यटकों के आकर्षण का केंद्र गोवा में केवीआईसी ने मोरजिम, ओल्ड गोवा, पंजिम, बिचोलिम, सखाली, मापासा, दाभाल और मडगांव से लाभार्थियों की पहचान कर उन्हें मिट्टी के बर्तन बनाने, मधुमक्खी पालन, धागा तैयार करने तथा पापड़ बनाने का प्रशिक्षण दिया है। इससे स्थानीय लोगों को सहायता मिलेगी और रोजगार का सृजन होगा। केवीआईसी के चैयरमेन श्री सक्सेना ने कहा कि केवीआईसी चालू वित्त वर्ष में गोवा में 10,000 रोजगार के अवसरों का सृजन करेगा। मुख्यमंत्री श्री सावंत ने इन पहलों के लिए केवीआईसी को धन्यवाद दिया।
केवीआईसी ने वाइब्रेंट गोवा कार्यक्रम में भागीदारी की थी और 30 स्टॉल लगाए थे जिसमें पूरे देश के खादी व ग्राम उद्योग के उत्पादों को प्रदर्शित किया गया था। इस तीन दिवसीय कार्यक्रम में 60 लाख रुपए मूल्य के उत्पादों की रिकॉर्ड बिक्री हुई थी।
स्वास्थ्य एवं परिवार कल्याण मंत्रालय
कोविड-19: मिथक को दूर करना
सरकार ग्रामीण और दूर-दराज के क्षेत्रों में कोविडसे लड़ने के लिए प्रतिबद्ध है
भारत दुनिया में पीपीई किट का दूसरा सबसे बड़ा निर्माता है;राज्यों को उनकी मांग से ज्यादा पीपीई किट उपलब्ध कराई गई
हाल ही में कुछ ट्विटर उपयोगकर्ताओं ने ग्रामीण क्षेत्रों में कोविड-19 के प्रबंधन को लेकर ट्वीट किये थे। इन ट्वीट्स में ग्राम स्तर पर जांच, आइसोलेशन और नैदानिक प्रबंधन सुविधाओं की कमी से लेकरस्वास्थ्य कर्मियों द्वारा अत्यधिक मात्रा में दवा दिए जाने औरपीपीई किट आदि की कमी जैसे मुद्दों उठाए गए हैं।
इन ट्वीट्स में रैपिड एंटीजन किट की उपलब्धता और आरटी-पीसीआर जाँच के लिए जाने वाले नमूनों के प्रावधानपर सवाल उठाए गए हैं। इस स्थिति में ग्रामीण और दूर-दराज के इलाकों में कोविड प्रबंधन के लिए सरकार की प्रतिबद्धता ही इन मुद्दों को खारिज करने कास्पष्ट प्रमाण है। भारतीय चिकित्सा अनुसंधान परिषद द्वारा विकसित कोविड जाँच प्रोटोकॉल में पीएचसी डॉक्टरों को प्रशिक्षित किया गया है।
पिछले महीनों में कोविड-19 प्रक्षेपवक्र में वृद्धि के दौरान, देश के कस्बों और ग्रामीण क्षेत्रों मेंकोविड-19 मामलों के सामने आने की स्थिति को ध्यान में रखते हुए, स्वास्थ्य और परिवार मंत्रालय ने कस्बों, ग्रामीण और जनजातीय क्षेत्रों में कोविड-19 की रोकथाम और प्रबंधन पर एक एसओपीजारी किया है। स्वास्थ्य और परिवार कल्याण मंत्रालय ने यह भी सुनिश्चित किया कि इन दिशा-निर्देशों को दूरस्थ स्वास्थ्य सुविधाओं तक व्यापक रूप से प्रसारित किया जाए।
राज्यों को स्पष्ट रूप से सलाह दी गई है कि किसी भी परिस्थिति में रोगियों को घर पर अकेला नहीं छोड़ा जाना चाहिए, यदि वे होम आइसोलेशन दिशा-निर्देशों द्वारा निर्धारित मानदंडों को पूरा नहीं करते हैं, जिसमें रोगी को अलग रहने के लिए पर्याप्त संख्या में कमरे और स्वास्थ्य देखभालकर्ता की उपस्थिति पर ध्यान केंद्रित करने को कहा गया हैं। इसके अलावा, केंद्र सरकार के आग्रह पर, राज्यों ने दैनिक आधार पर होम आइसोलेशन के तहत रोगियों की निगरानी के लिए एक मजबूत तंत्र विकसित किया है। जिन मरीजों के पास घर पर आवश्यक सुविधाएं नहीं हैं, उन्हें हमेशा कोविडदेखभाल केंद्रों में रखने की सलाह दी जाती है, जिसके लिए सरकार ने देश भर में 10 लाख से अधिक आइसोलेशन बेड तैयार किए हैं।
भारत सरकार ने पीपीई के उत्पादन के लिए बड़ी संख्या में विनिर्माण सुविधाएं स्थापित की है। इतना ही नहीं अब हम दुनिया में पीपीई किट के दूसरे सबसे बड़े निर्माता हैं और हमारे पास प्रति दिन लगभग 10 लाख पीपीई बनाने की क्षमता है। राज्यों को उनकी मांगों से अधिक पीपीई उपलब्ध करायी गयी हैं। इसलिए इन ट्वीट के माध्यम से लगाए गए आरोप कि स्वास्थ्य कर्मियों के पास आवश्यक पीपीई नहीं है,अस्वीकार्य और बेबुनियाद हैं।
रक्षा मंत्रालय
सेना कमांडरों का सम्मेलन 18 से 22 अप्रैल 2022 तक नई दिल्ली में निर्धारित
सेना कमांडरों का सम्मेलन 18-22 अप्रैल 2022 तक नई दिल्ली में निर्धारित है। सेना कमांडरों का सम्मेलन एक शीर्ष स्तरीय द्विवार्षिक कार्यक्रम है जो प्रत्येक वर्ष अप्रैल और अक्टूबर में आयोजित किया जाता है। सम्मेलन वैचारिक स्तर पर विचार-विमर्श के लिए एक संस्थागत मंच है, जहां भारतीय सेना के लिए महत्वपूर्ण नीतिगत निर्णय लिए जाते हैं।
सम्मेलन के दौरान, भारतीय सेना का वरिष्ठ नेतृत्व सक्रिय सीमाओं के साथ परिचालन स्थिति की समीक्षा करेगा, संघर्ष वाले पूरे क्षेत्र में खतरों का आकलन करेगा और क्षमता विकास और परिचालन तैयारी योजनाओं पर ध्यान केंद्रित करने के लिए क्षमता की कमी का विश्लेषण करेगा। सीमावर्ती क्षेत्रों में अवसंरचना के विकास, स्वदेशीकरण के माध्यम से आधुनिकीकरण, उत्कृष्ट तकनीक को शामिल करने और रूस-यूक्रेन युद्ध के किसी भी प्रभाव पर मूल्यांकन से संबंधित पहलुओं पर चर्चा भी निर्धारित है।
भारतीय सेना में कार्यों में सुधार, वित्तीय प्रबंधन, ई-वाहनों को शुरू करने और डिजिटलीकरण से संबंधित प्रस्तावों के अतिरिक्त क्षेत्रीय कमांडों द्वारा प्रायोजित विभिन्न एजेंडा बिंदुओं पर वरिष्ठ कमांडरों द्वारा विचार-विमर्श किया जाएगा। सम्मेलन के हिस्से के रूप में, आर्मी वेलफेयर एजुकेशन सोसाइटी  और आर्मी ग्रुप इंश्योरेंस फंड  के बोर्ड ऑफ गवर्नर्स की बैठकें आयोजित की जाएंगी।
रक्षा मंत्री श्री राजनाथ सिंह द्वारा 21 अप्रैल 2022 को वरिष्ठ कमांडरों के साथ बातचीत करने और सम्मेलन को संबोधित करने की उम्मीद है। यह सम्मेलन भारतीय सेना के वरिष्ठ नेतृत्व के लिए रक्षा मंत्रालय के संवाद सत्र के दौरान और रक्षा विभाग सैन्य विभाग के वरिष्ठ अधिकारियों के साथ परस्पर बातचीत करने का एक औपचारिक मंच भी है।
विद्युत मंत्रालय
भारत में ऊर्जा की मांग में तेज गति से बढ़ोतरी को देखते हुए एनटीपीसी को लगातार अपनी प्रगति जारी रखने की जरूरत है : विद्युत मंत्री श्री आरके सिंह
एनटीपीसी ने 46 वर्ष पूरे होने पर अपना स्थापना दिवस मनाया
विद्युत मंत्री ने एनटीपीसी को उसकी अनुकरणीय यात्रा के लिए बधाई दी
केंद्रीय विद्युत और नवीन एवं नवीकरणीय ऊर्जा मंत्री श्री आर.के. सिंह ने आज यहां कहा, “एनटीपीसी एक विशेष कंपनी है, यह हमारे देश का सबसे बड़ा ऊर्जा प्रदाता है, यह विकास के लिए सबसे महत्वपूर्ण इनपुट  है।" श्री सिंह ने एनटीपीसी के स्थापना दिवस पर आयोजित कार्यक्रम को संबोधित किया। उन्होंने अपने संबोधन में कंपनी की उपलब्धियों, विशेषज्ञता, भविष्य के लक्ष्यों को रेखांकित किया और भारत के ऊर्जा परिवर्तन का नेतृत्व करने में एनटीपीसी की भूमिका पर भी चर्चा की। श्री सिंह ने पिछले वित्तीय वर्ष में राज्यों को लगभग 4500 करोड़ रुपये निर्गत करने के लिए एनटीपीसी द्वारा ऊर्जा प्रभारों में सुधार किए जाने की भी सराहना की।
श्री सिंह ने कहा कि एनटीपीसी को अब खुद को एक राष्ट्रीय कंपनी से एक विशालकाय अंतर्राष्ट्रीय कंपनी बनने की जरूरत है और इसे ऊर्जा के क्षेत्र में सबसे बड़ी बहुराष्ट्रीय बनने का सपना देखना चाहिए। उन्होंने जोर देकर कहा कि देश में ऊर्जा की मांग में तेज गति से बढ़ोतरी के साथ तालमेल स्थापित करने के लिए एनटीपीसी को लगातार प्रगति करते रहने और अपनी क्षमता बढ़ाने की जरूरत है। इसके अलावा उन्होंने एनटीपीसी की प्रतिदिन लगभग एक बिलियन यूनिट उत्पादन क्षमता के प्रभावशाली रिकॉर्ड को भी रेखांकित किया।
श्री आरके सिंह ने एनटीपीसी संयंत्रों को उत्पादकता, सुरक्षा, पर्यावरण का संरक्षण व इसमें सुधार, राजभाषा, सर्वश्रेष्ठ स्वास्थ्य सुविधाओं, सीएसआर व सामुदायिक विकास और परियोजना प्रबंधन के क्षेत्रों में स्वर्ण शक्ति पुरस्कार प्रदान किए। इसके अलावा उन्होंने श्रम कौशल पोर्टल का भी उद्घाटन किया।
एनटीपीसी लिमिटेड के सीएमडी श्री गुरदीप सिंह ने नोएडा स्थित इंजीनियरिंग कार्यालय परिसर  में ध्वजारोहण करके इस समारोह की शुरुआत की थी। इस समारोह में पूरे देश के एनटीपीसी अधिकारियों ने ऑनलाइन मंचों के जरिए हिस्सा लिया।
इस अवसर पर विद्युत मंत्रालय में अतिरिक्त सचिव व वित्तीय सलाहकार श्री आशीष उपाध्याय और भारत सरकार के विद्युत मंत्रालय में अतिरिक्त सचिव श्री विवेक देवांगन के साथ निदेशक  श्री अनिल कुमार गौतम, निदेशक  श्री दिलीप कुमार पटेल, निदेशक  श्री रमेश बाबू वी, निदेशक  श्री चंदन कुमार मोंडल, निदेशक  श्री उज्ज्वल कांति भट्टाचार्य और एनटीपीसी के वरिष्ठ अधिकारी उपस्थित थे।
प्रधानमंत्री कार्यालय
प्रधानमंत्री ने श्री अटल बिहारी वाजपेयी को उनकी जयंती पर श्रद्धांजलि अर्पित की
प्रधानमंत्री श्री नरेन्द्र मोदी ने पूर्व प्रधानमंत्री श्री अटल बिहारी वाजपेयी को उनकी जयंती पर श्रद्धांजलि अर्पित की है। श्री मोदी ने अटल बिहारी वाजपेयी के बारे में अपने विचार भी साझा किए।
अपने एक ट्वीट में, प्रधानमंत्री ने कहा;
“अटल जी को उनकी जयंती पर विनम्र श्रद्धांजलि। भारत के लिए उनका योगदान अमिट है। उनका नेतृत्व और उनकी दूरदर्शिता लाखों लोगों को प्रेरित करती है।”
राष्ट्रपति सचिवालय
प्रेस विज्ञप्ति
न्यायमूर्ति श्री रंजन गोगोई ने आज उच्चतम न्यायालय के प्रधान न्यायाधीश पद की शपथ ली। राष्ट्रपति भवन में आयोजित समारोह में राष्ट्रपति श्री रामनाथ कोविंद ने न्यायमूर्ति श्री रंजन गोगोई को प्रधान न्यायाधीश पद की शपथ दिलाई।